2 से 6 हफ्ते में असर दिखाता वायरस, मल्टीविटामिन के ओवरडोज से भी खतरा
28 जुलाई को वर्ल्ड ‘हेपेटाइटिस डे’ होता है। आमतौर पर हेपेटाइटिस A को घातक नहीं माना जाता। लेकिन इन्फेक्शन ब्रेन तक पहुंच जाए तो मरीज कोमा में पहुंच सकता है।
18 साल का वैभव रॉय NEET की तैयारी के लिए कोटा के एक हॉस्टल में रह रहा था। उसे यूरिन के वक्त जलन महसूस होती।
कुछ ही समय बाद उसका शरीर तेज बुखार से तपने लगा। अस्पताल में जांच हुई तो हेपेटाइटिस A होने का पता चला। लिवर और ब्रेन में इन्फेक्शन फैल गया था। स्थिति नाजुक देखकर उसे वेंटिलेटर पर रखा गया। अस्पताल में भर्ती कराने के ठीक आठवें दिन ब्रेन डेड होने से वैभव की मृत्यु हो गई।
28 जुलाई को वर्ल्ड ‘हेपेटाइटिस डे’ होता है। आमतौर पर हेपेटाइटिस A को घातक नहीं माना जाता। लेकिन इन्फेक्शन ब्रेन तक पहुंच जाए तो मरीज कोमा में पहुंच सकता है जैसा कि वैभव के साथ हुआ।
भारत में जिस तरह टीबी, मलेरिया और एचआईवी जैसी बीमारियां लोगों को अपना शिकार बना रही हैं उनमें अब हेपेटाइटिस का भी नाम जुड़ गया है।
हेपेटाइटिस A का इन्फेक्शन ब्रेन को डैमेज करता है 
हेपेटाइटिस यानी लिवर से जुड़ी बीमारी। इसका इन्फेक्शन वायरस से फैलता है इसलिए इसे वायरल हेपेटाइटिस कहा जाता है। हेपेटाइटिस पांच तरह का होता है, हेपेटाइटिस A, B, C, D और E। इनमें A और E के लक्षण एक जैसे होते हैं।
PGI चंडीगढ़ के कम्युनिटी हेल्थ के प्रोफेसर डॉ. सोनू गोयल बताते हैं बरसात में हेपेटाइटिस का वायरस ज्यादा फैलता है। कई जगहों पर पानी का पाइप ड्रेनेज के भीतर से होकर गुजरता है। लीकेज होने पर नाले का गंदा पानी नल के पानी में मिल जाता है। इससे हेपेटाइटिस A और E वायरस के इन्फेक्शन होने का डर रहता है।
इंस्टीट्यूट ऑफ बाइलेरी साइंसेज (ILBS) के पूर्व प्रोफेसर उमेश कपिल बताते हैं कि जब पीने के पानी में गंदगी मिलती है तो पानी से होने वाली बीमारियां होती हैं। वायरस के लक्षण 2 से 6 सप्ताह के अंदर शरीर में असर दिखाना शुरू करते हैं।
समय पर इलाज न हो तो लिवर इन्फेक्शन बढ़ते हुए ब्रेन तक पहुंच जाता है। ब्रेन काम करना बंद कर देता है और लोगों की जान तक जा सकती है।
सभी तरह के हेपेटाइटिस के लक्षण एक जैसे ही होते हैं इसलिए केवल लक्षणों के आधार पर यह नहीं कहा जा सकता कि मरीज किस हेपेटाइटिस से पीड़ित है। ये लक्षण ग्रैफिक से समझते हैं-
हेपेटाइटिस A और E होने से लिवर फेल हो सकता है
गौतम बुद्ध नगर जिला अस्पताल में इस साल अब तक हेपेटाइटिस A के सबसे अधिक मरीज आए हैं। नोडल ऑफिसर डॉ. अमित कुमार ने बताया कि हेपेटाइटिस A के 139 मामले आए हैं। जबकि हेपेटाइटिस B के 18, C के 15 और E के 3 मरीज अस्पताल आए। हेपेटाइटिस A के अधिक मरीज आने का कारण दूषित खाना-पीना और हाईजीन की कमी है।
हेपेटाइटिस A और E का इन्फेक्शन बढ़ने पर लिवर काम करना बंद कर देता है। नेशनल एक्शन प्लान के अनुसार, हेपेटाइटिस A से एक्यूट लिवर फेल होने के 15% मामले सामने आते हैं जबकि हेपेटाइटिस E से 15-40% लिवर फेल होने के केस होते हैं।
आंध्र प्रदेश के गुंटूर जिले के मंगलागिरी में एम्स की सर्जिकल गैस्ट्रोएंट्रोलॉजी की प्रोफेसर डॉ. सहाना गुप्ता बताती हैं कि हेपेटाइटिस का इन्फेक्शन बढ़ने पर पेट में दर्द, सांस लेने में तकलीफ और घबराहट होती है।
हेपेटाइटिस E प्रेग्नेंट महिलाओं में ज्यादा गंभीर हो सकता है। इसके इन्फेक्शन से मिसकैरिज हो सकता है। हेपेटाइटिस E से पीड़ित प्रेग्नेंट वुमन में एक्यूट लिवर फेल होने का रिस्क अधिक होता है। गर्भ में पल रहा बच्चा भी खत्म हो सकता है।
देश में हेपेटाइटिस B के 80% मरीज 
हेपेटाइटिस के सभी पांचों रूपों में सबसे कॉमन B और C है। देश में सभी तरह के हेपेटाइटिस में 80% मरीज हेपेटाइटिस B के हैं। इसके बाद हेपेटाइटिस C का नंबर आता है।
हेपेटाइटिस से निपटने के लिए सरकार ने नेशनल एक्शन प्लान बनाया है। इसकी रिपोर्ट कहती है कि देश में 4 करोड़ से अधिक लोग हेपेटाइटिस B से पीड़ित हैं। दुनिया के 15 प्रतिशत हेपेटाइटिस B के मरीज भारत में ही हैं जबकि एक करोड़ से अधिक मरीज हेपेटाइटिस C के हैं।
इंडियन काउंसिल ऑफ मेडिकल रिसर्च (ICMR) की रिपोर्ट के अनुसार, AIDS से कई गुना ज्यादा इन्फेक्शन हेपेटाइटिस B के कारण होता है।
क्या हेपेटाइटिस ‌‌B लाइलाज है? 
HIV की तरह फिलहाल हेपेटाइटिस ‌‌B का कोई इलाज नहीं है। हालांकि एंटी वायरल मेडिसिन और ट्रीटमेंट से लिवर डैमेज होने को कम किया जा सकता है। कुछ मामलों में बीमारी का पता समय से चलने पर लिवर ट्रांसप्लांट भी किया जा सकता है।
हेपेटाइटिस B और C के वायरस ज्यादा खतरनाक होते हैं। इसका इन्फेक्शन गंदे पानी या खाने से नहीं बल्कि अन्य कारणों से होता है।
एक ही रेजर से शेविंग करने से हजारों हेपेटाइटिस C से पीड़ित हुए 
हेपेटाइटिस B की तरह ही हेपेटाइटिस C भी दूषित ब्लड से फैलता है। हाल में बुलंदशहर के सायना ब्लॉक और मेरठ के गढ़ ब्लॉक में 15 हजार से अधिक लोग हेपेटाइटिस C से पीड़ित मिले। सैलून में एक ही रेजर कई लोगों पर इस्तेमाल होना इस बीमारी की वजह बना।
मेरठ का लाला लाजपत राय मेमोरियल (LLRM) मेडिकल कॉलेज हेपेटाइटिस के ट्रीटमेंट के लिए मॉडल सेंटर है। वहां के चिकित्सक डॉ. अरविंद कुमार ने बताया कि हेपेटाइटिस के बढ़ते मामलों को देख दोनों ब्लॉक में स्टडी कराई गई। इसमें पता चला कि यूज किए रेजर से हेपेटाइटिस C का वायरस फैला।
डॉ. गोयल बताते हैं कि कुछ लोग यूज किया हुआ टूथब्रश भी इस्तेमाल कर लेते हैं। इससे भी हेपेटाइटिस हो सकता है।
पानी से फैलने वाली बीमारी की तरह खून से भी कई बीमारियां फैलती हैं। ये खून चढ़ाने वाली असुरक्षित इंजेक्शन नीडल से होती हैं।
हेपेटाइटिस B और C से लिवर कैंसर 
हेपेटाइटिस B और C का इन्फेक्शन गंभीर स्टेज में पहुंच जाए तो लिवर पूरी तरह डैमेज हो सकता है। लिवर सिरोसिस और लिवर कैंसर का रिस्क बढ़ जाता है।
पेट में सूजन, पीठ दर्द, पेशाब पीला होना, वजन घटना, दाईं ओर की पसलियों के नीचे गांठ बनना, ये लिवर कैंसर के संकेत होते हैं। ऐसे मरीज को बचाना मुश्किल होता है।
हेपेटाइटिस के बारे में आपको इतनी जानकारी मिल गई, अब एक पोल में अपनी राय दें-
क्या हेपेटाइटिस और पीलिया एक ही है? 
कई लोग हेपेटाइटिस और पीलिया को एक ही समझ बैठते हैं। असल में पीलिया अपने आप में बीमारी नहीं, बल्कि हेपेटाइटिस का लक्षण होता है। आंखें, हाथ और पेशाब पीला होना जैसे लक्षण पीलिया के हैं।
दरअसल, लिवर की किसी भी बीमारी से पीलिया हो सकता है। पथरी बनने के कारण भी पीलिया होता है। बाइल का खून में मिलने पर भी पीलिया हो सकता है।
लेकिन पीलिया होने का सबसे बड़ा कारण हेपेटाइटिस है। हेपेटाइटिस A, B, C, E में से किसी के भी इन्फेक्शन से पीलिया हो सकता है।
दवाएं खाने से भी हेपेटाइटिस 
डॉ. गोयल बताते हैं कि कई दवाइयां ऐसी हैं जो लिवर पर असर करती हैं। अधिकतर दवाएं लिवर में जाकर मेटाबोलाइज होती हैं। यानी लिवर के एंजाइम्स ही इन दवाओं को तोड़ते हैं।
बिना डॉक्टर की सलाह के दवाओं के ओवरडोज से लिवर खराब होने लगता है। फूड सप्लीमेंट्स से भी लिवर पर बुरा असर डालता है।
डॉ. उमेश कपिल बताते हैं कि वैक्सीन से ही हेपेटाइटिस से बचाव हो सकता है। हालांकि सभी तरह के हेपेटाइटिस के लिए वैक्सीन नहीं है।
केवल हेपेटाइटिस A और B की वैक्सीन
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।